โตโย-ไทยคว้างานรับเหมา6พันล้าน
โตโย-ไทยเซ็นสัญญาคว้างานใหญ่ รับเหมาครบวงจรมูลค่า 6,000 ล้านบาท งานก่อสร้างโรงงานสินแร่หายาก&nbsp;
13 ก.ค. 2554

โตโย-ไทยเซ็นสัญญาคว้างานใหญ่ รับเหมาครบวงจรมูลค่า 6,000 ล้านบาท งานก่อสร้างโรงงานสินแร่หายาก 
นายสุวิทย์ มโนมัยยานนท์ กรรมการบริหารและรองประธานเจ้าหน้าที่บริหารอาวุโสฝ่ายขาย ของ TTCL หรือ บริษัทโตโย-ไทย คอร์ปอเรชั่น จำกัด (มหาชน) ผู้นำด้านรับเหมาก่อสร้างโรงงานอุตสาหกรรมขนาดใหญ่แบบครบวงจร (EPC) หรือ (Engineering, Procurement and Construction) รายเดียวของไทย เปิดเผยว่าบริษัทฯ ได้เซ็นสัญญารับงานก่อสร้างทั้งโครงการที่เมืองกวนตัน รัฐปาหัง ประเทศมาเลเชีย ให้กับบริษัท ไลนาส (มาเลเชีย) จำกัด ซึ่งเป็นบริษัทในเครือของบริษัท ไลนาส คอร์ปอเรชั่น จำกัด (มหาชน) หรือ LYC ซึ่งเป็น 1 ใน 100 บริษัทมหาชนขนาดใหญ่ของตลาดหลักทรัพย์ออสเตรเลีย- ASX100) 
“เราภูมิใจที่ได้รับความไว้วางใจ จากกลุ่มบริษัท ไลนาส คอร์ปอเรชั่น จำกัด (มหาชน) ให้ดำเนินงาน รับเหมาแบบครบวงจร ครอบคลุมตั้งแต่ ออกแบบวิศวกรรม ติดตั้งเครื่องจักร และก่อสร้างโรงงานแยกสินแร่หายาก Rare Earth โรงแรกของโลก ที่ตั้งอยู่นอกประเทศจีน มูลค่าโครงการประมาณ  5,400 – 6,300 ล้านบาท (US$ 180 – 210 million) ซึ่งสินแร่หายาก Rare Earth นี้เป็นวัตถุดิบสำคัญในการผลิตสินค้าไฮเทคจำนวนมาก สำหรับหลากหลายอุตสาหกรรมโดยเฉพาะ อุตสาหกรรมอุปกรณ์อิเล็กทรอนิกส์ เช่น Ipod จอภาพ อุตสาหกรรมชิ้นส่วนยานยนต์  อุตสาหกรรมพลังงานทดแทน เช่น เครื่องผลิตกังหันลม ที่สำคัญเป็นวัตถุดิบที่เป็นมิตรต่อสิ่งแวดล้อม โดยนำเข้าจากเหมืองของกลุ่มบริษัท ไลนาสในประเทศ ออสเตรเลีย
การชนะงานโครงการนี้ที่มีมูลค่าประมาณ  6,000 ล้านบาท ทำให้ มูลค่างานในมือหรือ แบ็คล็อค ของ TTCL เพิ่มขึ้นกว่า 1 เท่า ตัวเป็นประมาณ 12,000 ล้านบาท และ TTCL จะสามารถรับรู้รายได้จากโครงการนี้ได้ทันทีตั้งแต่ไตรมาส 3 นี้ โดยโครงการจะเริ่มดำเนินงานในเดือนสิงหาคม 2554 นี้และคาดว่าจะแล้วเสร็จภายในปลายปี 2555”นายสุวิทย์กล่าว